જોકે ફિલ્મને બચાવનાર અને સાચા સુપરહીરો ડિરેક્ટર અનુભવ સિંહા છે. ભલે આ ફિલ્મ શાહરુખ ખાનની હોય અને તેના નામથી જ એને આટલું પ્રમોશન મળ્યું હોય, પણ અનુભવ સિંહાની મહેનત આ ફિલ્મનાં મહત્વનાં (ઍક્શન, ચેઝ-સીક્વન્સ અને ક્લાઇમૅક્સ) તમામ દૃશ્યોમાં જોવા મળે છે. જે પ્રકારનું ટેક્નિકલ ડિટેલિંગ તેમણે કર્યું છે એ કારણે જ્યારે પણ ઍક્શન કે ફાઇટ આવે ત્યારે તમે દંગ રહી જશો અને એ કારણે આ ફિલ્મ નવીન અનુભવ તો રહેશે જ. આ સાથે જે ભાગ માટે સૌથી વધુ ખર્ચ કરવામાં આવ્યો છે એ સ્પેશ્યલ ઇફેક્ટ્સમાં પણ ફિલ્મ સાચે જ આજ સુધીની ભારતની સર્વશ્રેષ્ઠ ફિલ્મ છે. વિઝ્યુઅલી જો ભારતીય ફિલ્મોમાં નવા પ્રયોગો કરવામાં આવે તો એ આ ફિલ્મની ભેટ હશે. સુપરહીરો અને સુપરવિલન બન્નેનાં કૉસ્ચ્યુમ્સ અને તેમના બૉડી-વર્કમાં ફિલ્મ તમને ચોંકાવી દેશે. ફિલ્મનું સંગીત તો ચાર્ટબસ્ટર છે જ અને બૅકગ્રાઉન્ડ મ્યુઝિક આ ફિલ્મનો વધુ એક પૉઝિટિવ ભાગ છે.